
     RAPORT

asupra

proiectului de Lege privind numirea managerilor şi specialiştilor în consiliile de administraţie ale regiilor autonome, companiilor sau societăţilor naţionale, instituţiilor publice ori ale societăţilor comerciale, inclusiv ale băncilor sau altor instituţii de credit, societăţilor de asigurare şi celor financiare

În temeiul dispoziţiilor art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege privind numirea managerilor şi specialiştilor în consiliile de administraţie ale regiilor autonome, companiilor sau societăţilor naţionale, instituţiilor publice ori ale societăţilor comerciale, inclusiv ale băncilor sau altor instituţii de credit, societăţilor de asigurare şi celor financiare, trimis cu adresa nr. PL.x. 736 din 5 decembrie 2011, înregistrat cu nr. 31/1192 din 7 decembrie 2011.
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare.

Senatul, în calitate de primă Cameră sesizată, a adoptat proiectul de lege în  şedinţa din 28 noiembrie 2011, în condiţiile articolului 75 alineatul (2) teza a III-a din Constituţia României, republicată. 

Consiliul Legislativ, prin adresa cu nr.658 din 15 iunie 2011, a avizat favorabil iniţiativa legislativă, cu observaţii şi propuneri.

Proiectul de lege supus dezbaterii are ca obiect de reglementare instituirea unor reguli privind modalitatea de numire a managerilor şi specialiştilor în consiliile de administraţie ale regiilor autonome, companiilor sau societăţilor naţionale, instituţiilor publice ori ale societăţilor comerciale, inclusiv ale băncilor sau altor instituţii de credit, societăţilor de asigurare şi celor financiare. Aceştia pot fi numiţi ca membri doar într-un singur consiliu de administraţie, în afara personalului propriu, numai specialiştii înscrişi în lista Guvernului, aprobată în şedinţa acestuia din luna martie a fiecărui an. Iniţiativa legislativă mai propune ca indemnizaţia membrilor consiliilor de administraţie să se facă, de regulă, pentru o singură şedinţă/lună şi să fie în cuantum de 1/10 din retribuţia de bază a conducătorului unităţii.
Guvernul României, conform punctului de vedere transmis cu adresa nr.2100 din 8 septembrie 2011, nu susţine adoptarea iniţiativei legislative. 

Comisia pentru administraţie publică, amenajarea teritoriului şi echilibru ecologic a avizat negativ iniţiativa legislativă, cu unanimitate de voturi, în şedinţa din 12 decembrie 2011, conform adresei cu nr.26/585 din 14.12.2011.


Banca Naţională a României a transmis Comisiei juridice, de disciplină şi imunităţi, cu adresa nr.1033 din 27 decembrie 2011, un punct de vedere referitor la această iniţiativă legislativă, conform căruia BNR susţine, argumentat, necesitatea eliminării din sfera de aplicare a propunerii legislative a băncii centrale şi a entităţilor pe care aceasta le reglementează şi supraveghează/monitorizează.

Fondul Proprietatea a transmis Comisiei juridice, de disciplină şi imunităţi, cu adresa nr.135 din 27 ianuarie 2012, o informare ce conţine observaţii referitoare la această propunere legislativă, solicitând respingerea acesteia.
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat iniţiativa legislativă în şedinţa din 28 februarie 2012.
În timpul dezbaterilor, membrii Comisiei au constatat faptul că iniţiativa legislativă nu distinge dacă se are în vedere numirea de manageri şi specialişti în consiliile de administraţie ale societăţilor comerciale, băncilor sau instituţiilor de credit, societăţilor de asigurare şi a celor financiare care au capital majoritar de stat sau are în vedere şi pe cele care au capital majoritar privat. Totodată, s-a considerat că impunerea voinţei legiuitorului cu privire la managementul unor societăţi comerciale cu capital privat, aspect ce intră exclusiv în competenţa decizională a adunării generale a acestora, reprezintă o imixtiune nejustificată de natură a atrage vicii de neconstituţionalitate din perspectiva prevederilor art.45 şi art.135 alin.(2) lit. a) din Constituţia României, republicată, întrucât reglementarea propusă nu ar da eficienţă preocupării statului de a asigura libera iniţiativă şi libertatea comerţului, în conformitate cu interesele generale ale societăţii.
La dezbateri au fost prezenţi 12 deputaţi din numărul total de 23 de membri ai Comisiei juridice, de disciplină şi imunităţi. 

În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a  proiectului de Lege privind numirea managerilor şi specialiştilor în consiliile de administraţie ale regiilor autonome, companiilor sau societăţilor naţionale, instituţiilor publice ori ale societăţilor comerciale, inclusiv ale băncilor sau altor instituţii de credit, societăţilor de asigurare şi celor financiare.
În raport cu obiectul şi conţinutul reglementării, iniţiativa legislativă face parte din categoria legilor organice.

                                  Daniel BUDA                             Gabriel ANDRONACHE

